স্টেজ আছে। ‘ফসিল্‌স’ নেই। আবার রক নেই। রূপম ইসলাম আছেন। খানিকটা এভাবেই দেখা দেবেন রূপম। তাঁর একক শো’এ। যেটা সত্যিই বিরল। যেখানে রূপম ধরা দেবেন অচেনা সত্তায়। একাই স্টেজে বসবেন এবং গাইবেন। কখনও অ্যাক্যুস্টিক গিটার, কখনও ইলেকট্রিক। পরমুহূর্তেই দেখা যাবে রূপম পিয়ানোয় কিংবা কি-বোর্ডে। সমস্ত বাদ্যযন্ত্র তিনি নিজেই বাজাবেন।
এই ধরনের শো বাংলা গানের জগতে খুব একটা দেখা যায়নি। বিশেষত বাংলা রকের জগতে এটা অন্য রকমের। ‘ফসিল্‌স’এর শো যাঁরা দেখেছেন, তাঁরা জানেন পাওয়ার-প্যাক্‌ড পারফরম্যান্স কাকে বলে। অথচ এই শো’এ রূপম নিজের চেনা মেজাজের চেয়ে একেবারে আলাদা রূপে দেখা দেবেন। গল্পও করবেন শ্রোতাদের সঙ্গে। অচেনা, না-শোনা বহু গানের মাঝে মাঝে। ‘ফসিল্‌স’এর জনপ্রিয় গানের 
রক-ভার্সনও শোনাবেন রূপম। 
এই শো’য়ের আয়োজন করেছে ‘বাংলা রক ম্যাগাজিন’। একক অবশ্য আগে বারতিনেক করেছেন রূপম। তবে এবারেরটা অন্য রকম। বললেন, ‘‘একক গান গাওয়ার এমন একটা জায়গা, এমন গান সেখানে গাওয়া যায়, যেগুলো অন্য কোথাও গাওয়ার সুযোগ নেই। এককের বেশিরভাগ গানই অপ্রকাশিত। সদ্য লেখা গান তো থাকেই। পুরনো গান, যেগুলো কেউ শোনেনি এবং এমন গান যেগুলোতে পোয়েট্রি আছে, সেই কাব্যপ্রধান গানও এককে গাই।’’ আর পারফরম্যান্স নিয়ে রূপম বললেন, ‘‘আমি তো সব সময়ই পারফর্ম করছি। ‘ফসিল্‌স’এর অনুষ্ঠান তো লেগেই আছে। এত অনুষ্ঠান করছি, কিন্তু এই ধরনের গানগুলো গাইতে পারছি না। এখানে অডিয়েন্স ইন্টার‌্যাকশনটাও অন্য মাত্রার। যেখানে তাঁরা কথা বলছেন। তাঁদের কথা আমি শুনতে পাচ্ছি। আমিও আলাপচারিতা করে, আলোচনা করে গানগুলো প্রেজেন্ট করতে পারছি। এককের উপস্থাপনাটাই 
পুরো আলাদা।’’ 
আগের এককের চেয়ে এটা কতটা আলাদা? ইউএসপি কী? ‘‘এর আগেও তিনটে একক করেছি। এটা চতুর্থ একক। ইউএসপি তো অবশ্যই থাকবে। সেটা হল’এ এলে মানুষ জানতে পারবেন। আগের শো’গুলো থেকে অবশ্যই কোনও না কোনওভাবে এটা আলাদা হবে। এটা প্রমিস করছি,’’ বললেন রূপম। অনুষ্ঠান শনিবার, ১৪ মে। বিদ্যা মন্দিরে সেদিনের এককের দৈর্ঘ্য বাঁধা তিন ঘণ্টায়। তবে সেটা ছাপিয়েও যেতে পারে। ‘বাংলা রক ম্যাগাজিন’ এর আগে ‘কলকাতা ফর নেপাল’, ‘বাংলা ভাষায় নতুন গান’ এবং সম্প্রতি ‘সংহতি রক’এর আয়োজন করেছে। তাদের আয়োজনেই রক পরিবারের সঙ্গে বসে সোলো শো’এ রূপম। ‘‘শো হাউসফুল! সব টিকিটই শেষ,’’ এ কথাও জানিয়ে দিলেন তিনি।